สวัสดีค่ะ มีเรื่องรบกวนสอบถามเกี่ยวกับการทานและเลือกยาคุมกำเนิดค่ะ ดิฉันอายุ 37 มีอาการความดันปริ่มๆสูง ปัจจุบันยังไม่ได้เริ่มทานยาคุมหรือใช้ยาใดๆค่ะ แต่อยากสอบถามว่า 1 ถ้าต้องการทานยาคุมเพื่อคุมกำเนิดแต่มีความกังวลเรื่องผลกระทบกับความดัน ควรเลือกยาคุมประเภทไหนระหว่าง ยาคุมฮอร์โมนต่ำ หรือ แบบฮอร์โมนเดี่ยวคะ 2 ถ้าเลือกฮอร์โมนรวมแบบต่ำ จะมีผลกับความดันมั้ยคะ 3 ถ้าเลือกแบบฮอร์โมนเดี่ยว ประสิทธิภาพการคุมกำเนิดด้อยกว่าแบบฮอร์โมนรวมมากน้อยแค่ไหนคะ และถ้าต้องการให้ได้ผลคุมกำเนิดดี ควรทานยาก่อนการมีเพศสัมพันธ์นานแค่ไหนคะ
สวัสดีค่ะ ยาคุมกำเนิดทั้งแบบฮอร์โมนรวม ฮอร์โมนเดี่ยวหรือฮอร์โมนรวมแบบต่ำนั้น มีประสิทธิภาพในการคุมกำเนิดได้มากพอๆกัน ถ้าใช้ยาอย่างถูกต้อง คือกินยาทุกวันติดต่อกันทุกวันจนยาหมดโดยการเลือกประเภทของยาคุมกำเนิดนั้น หากมีความดันโลหิตสูงร่วมด้วย การใช้ฮอร์โมนรวมแบบปกติอาจจะมีผลต่อความดันโลหิตสูงได้ อาจจะเลือกเป็นยาคุมฮอร์โมนรวมชนิดฮอร์โมนต่ำแทน และการที่มีระดับฮอร์โมนต่ำจะช่วยลดผลข้างเคียงที่เกิดจากฮอร์โมนเอสโตรเจน เช่น คลื่นไส้ อาเจียน ปวดศีรษะ คัดตึงเต้านม จึงเหมาะสำหรับผู้ที่ทนผลข้างเคียงดังกล่าวไม่ได้ข้อดีของการใช้ยาคุมฮอร์โมนรวมคือประจำเดือนจะมาตามปกติเป็นรอบเดือน แต่หากเป็นกลุ่มฮอร์โมนเดี่ยวนั้น อาจทำให้ประจำเดือนมาไม่เสมอ หรือเลือดออกกระปริดกระปรอยได้ แต่อาจจะใช้ง่ายกว่า เช่นการใช้เป็นยาฉีดทุก 3 เดือน ไม่จำเป็นต้องกินทุกวันและการเริ่มใช้ยาคุมกำเนิดนั้น ควรเริ่มยาภายใน 5 วันแรกของการมีประจำเดือนเพื่อให้สามารถมีเพศสัมพันธ์ได้ทันที หากเริ่มช่วงเวลาอื่น อาจจะต้องกินติดต่อกันให้ครบ 7 วันก่อนค่อยมีเพศสัมพันธ์ไม่ป้องกันได้ค่ะ